*3. sz. melléklet*

**Éves beszámoló a Magyarországi Evangélikus Egyház cigánymissziói munkájáról a**

**2016-os évben**

Összegzésképpen elmondható, hogy áttörés nem történt ebben a munkaágban 2016-ban sem.

A cigánymisszió első és legfontosabb színtere a gyülekezet. Az országos cigánymisszióval együttműködő gyülekezetek közül az egyikben, jelesül a Borsod megyei Fancsal-Csenyétei misszióban a rendszeres és intenzív munka – a lelkész váratlan távozása miatt – megakadt. A Diakóniai Osztály ruhaosztással próbál bizonyos folytonosságot biztosítani, egy szociális munkás szociális gondozási tevékenységet végez, az elindult templomfelújítás talán folytatódhat, praktikus funkcióval való kihasználására tervek készülnek. Az eddigi és a következő lépéseket Buda Barnabás esperes koordinálja. Jó enne, ha a valamikor új lelkész tudná folytatni a szolgálatot. A hittanoktatás (elsősorban cigány gyerekeket érintő kérdése is megoldásra vár.) Viszont örömhír, hogy a Kelet-Békési Gyomaendrődön és a kispesti gyülekezetben kibontakozóban van a cigánymisszió.

A három stabil helyszínen (Sárszentlőrinc – Tolna-Baranya Egyházmegye, Nyírtelek-Görögszállás – Hajdú-Szabolcsi Egyházmegye, Szentetornya-Orosháza – Nyugat-Békési Egyházmegye) az eddigi keretekben zajlott az élet. A szokásos programokat megtartották és mindegyik helyszín őrizte helyi jellegzetességeit (Sárszentlőrinc – kulturális vonal, Görögszállás – szociális földprogram, Szentetornya – ifjúsági vonal).

Speciális munka folyik két budapesti közösségben: Szeverényi János országos missziói lelkész elsősorban volt gyermekotthonos cigány fiatalokból álló, több évtizede fönnálló csoportot tart össze – laza formációban (nehéz sorsú emberek támogatása, missziói és kulturális alkalmak stb.) A Józsefvárosi gyülekezetben cigány családok is bekapcsolódtak a szerteágazó, színes szolgálatokba.

Ezeken kívül több gyülekezetben van intenzív találkozás a cigányokkal – elsősorban a kereszteléseken és a hitoktatáson keresztül, de a felnőttekkel általában nincsenek kapcsolatban, a gyülekezetbe beépítésük nem cél. (Az országos cigánymissziói munkába sem kívánnak bekapcsolódni.)

Az országos programok folytatódtak: Közös asztal tábor (Encs), Cigány imanap (Budapesti Evangélikus Kollégium.)

2016-ban is megtartottuk az Evangélikus Hittudományi Egyetemen a Bevezetés a cigánymisszióba c. kurzust a 4. évfolyamos hallgatóknak.

A Nyíregyházán működő Evangélikus Roma Szakkollégiumban kifejezetten sikeres munka folyt.

Az ökumenikus együttműködés (baptista, evangélikus, metodista, pünkösd, református egyházak) is töretlen volt, amit két sikeres kezdeményezés fémjelzett: A Fasori gyülekezet és gimnázium adott otthont az első Cigánymissziós napnak, amin 400-an vettek részt, valamint szerkesztésünkben jelent meg a cigánymisszióra felkészítő első módszertani füzet magyar nyelven, de elképzelhető, hogy nemzetközi téren is az elsők között van. Mindemellett megjelentettük a Tükör című hírújság négy számát.

Sajnálattal kell megállapítanom, hogy gyülekezeteink még nem ébredtek rá a cigánymisszió fontosságára, kikerülhetetlenségére. Ugyanakkor hála van a szívemben, hogy ennyi helyen és ilyen széles skálán folyik már cigánymisszió egyházunkban. És ott a reménység is, hogy el fog jönni az áttörés ideje, ami mind az egyházunk, mind magyar a társadalom épülésére szolgál, de elsősorban az Isten országa növekedését jelenti…

*Bakay Péter*

cigánymissziói referens